కొలువులు  కొల్లగొట్టడంలేదు.. కల్పిస్తున్నాం!
- భారత్‌తో అమెరికాకే బాగా లబ్ది
- టెక్నాలజీ రంగంలో 4,11,00 మందికి ఉద్యోగాలు
- 20 బిలియన్‌ డాలర్ల పెట్టుబడులు
- తాజా నివేదికలో తేల్చిన నాస్కామ్‌
వాషింగ్టన్‌: అమెరికా ఆర్థిక వ్యవస్థలకు భారత టెక్నాలజీ పరిశ్రమ ఎంతగానో మేలు చేస్తోందని నాస్‌కామ్‌ అభిప్రాయపడింది. ఈ ఏడాది దాదాపు 4,11,000 మందికి ఉద్యోగావకాశాలను కల్పించడంతో పాటు 2011-15 మధ్య కాలంలో దాదాపు 20 బిలియన్‌ డాలర్ల మేర పన్నుల రూపంలో పరిశ్రమ చెల్లించిందని నాస్‌కామ్‌ 'కంట్రిబ్యూషన్స్‌ ఆఫ్‌ ఇండియాస్‌ టెక్‌ ఇండస్ట్రీ టు ది యూఎస్‌ ఎకానమీ' అనే పేరున విడుదల చేసిన ఒక నివేదికలో పేర్కొంది. భారతీయులు అమెరికన్ల కొలువులను కొల్లగొడుతున్నట్లు వస్తున్న వాదనను ఈ నివేదిక తోసిపుచ్చింది. తాము కొత్తగా ఉద్యోగావకాశాలను కల్పించడంతో పాటు జాతీయ నిరుద్యోగ సగటు కంటే కూడా టెక్నాలజీ రంగంలో నిరుద్యోగిత తక్కువగా ఉందని తగిన గణాంకాలతో సహా తెలిపింది. అమెరికా సంస్థల పరపతి పెంచేందుకు, వినూత్న, చౌకైన సొల్యూషన్స్‌ అందించడం ద్వారా ప్రపంచ మార్కెట్లో ఆ దేశం తన స్థానాన్ని నిలుపుకునేందుకు భారత ప్రతిభ ఎంతగానో దోహదం చేస్తోందని నాస్‌కామ్‌ వివరించింది. అమెరికా ఖజానాకు భారత్‌ టెక్నాలజీ పరిశ్రమ 2011-2015 మధ్య కాలంలో దాదాపు 375 మిలియన్‌ డాలర్ల మేర తోడ్పాటను అందించిందని తెలిపింది. త్వరలో భారత్‌-అమెరికాల వ్యూహాత్మక ద్వైపాక్షక సమావేశాలు జరగనున్న నేపథ్యంలో నాస్‌కామ్‌ రూపొందించిన ఈ నివేదికను వాణిజ్య శాఖ మంత్రి నిర్మలా సీతారమన్‌ సోమవరం వెల్లడించారు. త్వరలో అమెరికాకు భారత సంస్థలు చేస్తున్న మేలును గురించి వివరిస్తూ వెలువడిన ఈ నివేదక త్వరలో జరగనున్న చర్చలలో పలు కీలక నిర్ణయాలను తీసుకొనేందుకు దోహదం చేయగలదని అన్నారు. ఆ దేశంలో 200 కోట్ల డాలర్ల పెట్టుబడులకు, 20 బిలియన్‌ డాలర్ల పన్నుల చెల్లింపులకు, వందలు వేలకొద్ది కొత్త ఉద్యోగాల కల్పనకు దోహదం చేయగలదని తెలిపారు. అమెరికాలో భారత్‌ సంస్థలు అందిస్తున్న దాతృత్వ కార్యక్రమాల ద్వారా సాయం పొందుతున్నవారి సంఖ్య ప్రస్తుతం ఉన్న 1,20,000 నుంచి మరింత పెరిగేందుకు దోహదం చేయగలదని అభిప్రాయపడ్డారు. ఈ నివేదికలోని ఇతర ప్రధాన అంశాలు..
శ్రీ అమెరికాలోని క్యాలీఫోర్నియా, టెక్సాస్‌, ఇల్లినాయిస్‌, న్యూజెర్సీ, న్యూయార్క్‌ నగరాలలో భారత ఐటీ కంపెనీలు అమెరికన్లకు ఉద్యోగాలు కల్పించాయి.
శ్రీ దాదాపు 2 బిలియన్‌ డాలర్ల మేర పెట్టుబడులు పెట్టడం ద్వారా అక్కడ చాలా ఉద్యోగాలను కాపాడాయి.శ్రీ అమెరికాలో నిపుణులైన ఉద్యోగుల కొరత ఎక్కువగా ఉంది. దీని ఫలితంగా 2022 నాటికి దాదాపు 4,45,000 కంప్యూటర్‌ నిపుణుల కొరత ఏర్పడనుంది.శ్రీ విదేశీయులకు భారత కంపెనీలు తక్కువ స్థాయిలో జీతాలను చెల్లిస్తున్నట్లు వస్తున్న ఆరోపణలను కూడా ఈ నివేదిక ఖండించింది. విదేశీ ఉద్యోగులకు అమెరికా జాతీయులకు కూడా భారత్‌ కంపెనీలు ఒకే విధమైన వేతనాలను చెల్లిస్తున్నట్లు తెలిపింది.శ్రీ భారత కంపెనీలు ఫార్ఛూన్‌ 500 సంస్థలలోని 90 శాతం కంపెనీలకు, వేలాది అమెరికన్‌ కంపెనీలకు అవసరమైన నిర్వహణ తొడ్పాటును, ఆర్థిక విలువను కల్పించడానికి కృషి చేస్తున్నాయి.శ్రీ అమెరికన్‌ కంపెనీలు అన్ని కొణాల్లో వ్యాపార వాణిజ్యాల్ని విస్తరించేందుకు అవసరమైన పరిస్థితులను కల్పిస్తున్నట్లు తెలిపింది.
భారత్‌లో ఐటీ జీతాలు తక్కువే
న్యూఢిల్లీ: ఇతర దేశాలతో పోలిస్తే ఐటీ రంగ నిపుణులకు భారత కంపెనీలు చాలా తక్కువ స్థాయిలో జీతాలను చెల్లిస్తున్నాయని ఒక సర్వేలో తేలింది. ఐటీ ఉద్యోగులకు తక్కువ మొత్తంలో జీతాలు చెల్లిస్తున్న పది దేశాల సరసన భారత్‌ చివరి నుంచి ఏడో స్థానంలో నిలిచింది. మన దేశంలో మధ్య శ్రేణి ఐటీ మేనేజర్‌ స్థాయి ఉద్యోగులు ఏడాదికి సగటున 41,312 డాలర్ల వేతనాన్ని పొందుతుండగా.. స్విట్జర్లాండ్‌లో ఇదే స్థాయి ఉద్యోగి దాదాపు నాలుగు రెట్లు (1,71,465 డాలర్ల)అధికంగా జీతాన్ని ఆర్జిస్తున్నట్లుగా 'మై హైరింగ్‌ క్లబ్‌.కామ్‌' సంస్థ 'వరల్డ్‌ ఐటీ సర్వే-2015'లో తేల్చింది. ఐటీ రంగంలో మేటిగా చెప్పబడుతున్న దాదాపు 40 దేశాలలోని 9,413 కంపెనీలకు చెందిలన మధ్యశ్రేణి ఉద్యోగుల వార్షిక చెల్లింపులను పరిగణనలోకి తీసుకుంటూ గత నెలలో ఈ సర్వేను రూపొందించారు. బల్గేరియాలోని కంపెనీలు మిగతా ఐటీ దేశాల కంపెనీల కంటే కూడా ఉద్యోగులకు తక్కువ స్థాయిలో (సగటున 25,680 డాలర్ల) జీతాన్ని మాత్రమే చెల్లిస్తున్నాయి. తరువాతి మూడు స్థానాలను వరుసగా వియత్నాం (30,938 డాలర్లు), థారులాండ్‌ (34,423 డాలర్లు), మలేషియా (3,540 డాలర్లు), ఇండోనేషియా (3,780 డాలర్లు), ఫిలిప్ఫిన్స్‌ (37,500 డాలర్లు) నిలిచాయి. ఈ సరే ఐటీ ఉద్యోగులకు మేటి జీతాలను చెల్లిస్తున్న దేశాలలో స్విట్జర్‌లాండ్‌ తరువాత రెండో స్థానాన్ని బెల్జియం (1,52,980 డాలర్లు), డెన్మార్క్‌ (1,38,920 డాలర్లు), అమెరికా(1.32,877 డాలర్లు), బ్రిటన్‌ (1,29,322డాలర్లు), ఐర్లాండ్‌ (1,22,433డాలర్లు), జర్మనీ (1,16,454డాలర్లు), కెనడా (1,15,232డాలర్లు), ఆస్ట్రేలియా (1,12,340డాలర్లు), హాంగ్‌కాంగ్‌ (1,05,320డాలర్లు)లు నిలిచాయి. ఉత్తర అమెరికా, పశ్చిమ ఐరోపాలోని అవుట్‌సోర్సింగ్‌, ఆఫ్‌షోరింగ్‌ ఐటీ రోల్స్‌ ప్రపంచ వ్యాప్తంగా ఈ రంగంలో చెల్లింపును గురించి వివరిస్తున్నట్లుగా మై హైరింగ్‌క్లబ్‌.కామ్‌, ఫ్లిక్‌ జ్‌బ్స్‌.కామ్‌ సీఈఓ రాజేష్‌ కుమార్‌ తెలిపారు.
మీ స్నేహితులకు రికమెండ్ చెయ్యండి